Pozdravljeni učenci,

upam, da ste vsi zdravi. Prvi teden pouka na daljavo je za nami. Verjamem, da ste prejšnji teden vse naloge opravili in da pri tem niste imeli večjih težav. Pripravila sem vam naloge za ponedeljek, 23. 3. 2020. Če česa ne boste znali rešiti, prosite za pomoč svoje starše ali stare starše.

**MAT**

V delovnem zvezku rešite naloge na strani 87 (ponovim svoje znanje). Poskusite rešiti tudi Miselne orehe na strani 88. Če vam reševanje teh nalog ne bo šlo, jih pustite nerešene.

**SLJ**

* V berilu poiščite pravljico z naslovom **Mali trol**.
* **Preberite** odlomek.
* **Ustno** odgovorite na vprašanja:

Katere književne osebe smo srečali v pravljici?

Katera je glavna književna oseba? Zakaj?

Katere so stranske književne osebe?

Kakšen je Kuštron? Poiščite besede, s katerimi ga je opisala pisateljica.

Mislite, da je Kuštron nevaren?

Pomislite, celo mama se ga boji. Pa mali trol? Razložite.

Kaj ste izvedeli o trolskih družinah? Ali ste izvedeli, kje živijo?

Kaj ste izvedeli o trolskih otrocih? In kaj o trolskih očkih in mamicah?

Kakšno je bilo vreme tisto noč, ko je mali trol prikobacal na svet?

Premislite, ali je to kako povezano s prvimi dogodivščinami malega trola (spomnite se vetra, pa veverice in zajca).

V pravljici se seznanite s pomembnima trolskima praviloma. Prvo je v zvezi s Kuštronom, drugo pa v zvezi z živalmi. Kako se glasita ti dve pravili?

Povzetek: Kuštronov se bojijo vsi, tudi očetje in mame. Pravijo, da so gotovo nevarni. Kdo ve, kakšni so Kuštroni v resnici!

* V nadaljevanju pravljice se mali trol odpravi po svetu. In seveda sreča – Kuštrona. Kaj se zgodi? **Napišite nadaljevanje zgodbe v mali zvezek.** Naslov je Mali trol.

**ŠPO**

Ponovite plese, ki smo se jih letos učili:

* Račke
* Zibenšrit (Izak, Jakob, Abraham)
* Makarena
* Ob bistrem potoku je mlin

Lep pozdrav,

učiteljica Majda